Document ID: 32007D0275

KOMMISSIONENS BESLUTNING
af 17. april 2007
om lister over dyr og produkter, der skal underkastes kontrol ved grænsekontrolsteder i henhold til Rådets direktiv 91/496/EØF og 97/78/EF
(meddelt under nummer K(2007) 1547)
(EØS-relevant tekst)
(2007/275/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (1), særlig artikel 4, stk. 5,
under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (2), særlig artikel 3, stk. 5,
under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (3), særlig artikel 8, stk. 5, og
ud fra følgende betragtninger:
(1)
I henhold til direktiv 91/496/EØF skal medlemsstaterne foretage veterinærkontrol af dyr, der føres ind i Fællesskabet fra tredjelande, efter bestemmelserne i samme direktiv.
(2)
I henhold til direktiv 97/78/EF skal der foretages veterinærkontrol af visse animalske produkter og visse planteprodukter, der føres ind i Fællesskabet fra tredjelande.
(3)
I henhold til Kommissionens beslutning 2002/349/EF af 26. april 2002 om fastsættelse af listen over produkter, der skal undersøges ved grænsekontrolsteder i henhold til Rådets direktiv 97/78/EF (4), skal animalske produkter, der er opført i nævnte beslutning, underkastes veterinærkontrol ved grænsekontrolsteder i henhold til direktiv 97/78/EF.
(4)
Eftersom veterinærkontrol ved grænsekontrolsteder foretages i tæt samarbejde med toldembedsmænd, bør der som udgangspunkt for udvælgelse af sendinger anvendes en produktliste, der henviser til den kombinerede nomenklatur (KN), jf. Rådets forordning (EØF) nr. 2658/87 om told- og statistiknomenklaturen og den fælles toldtarif (5). Produktlisten i beslutning 2002/349/EF bør derfor erstattes af listen i bilag I til nærværende beslutning.
(5)
Af hensyn til en rationel fællesskabslovgivning bør listen i bilag I til denne beslutning også omfatte dyr, der føres ind i Fællesskabet fra tredjelande.
(6)
For at lette de kompetente myndigheders kontrol ved grænsekontrolsteder bør listen i bilag I til denne beslutning indeholde en så præcis beskrivelse som muligt af de dyr og produkter, der skal underkastes veterinærkontrol i henhold til direktiv 97/78/EF. For visse KN-koder indeholder denne beslutning desuden bestemmelser om, at kun en lille del af de produkter, der henhører under det/den pågældende kapitel eller position, skal underkastes veterinærkontrol. I sådanne tilfælde bør kolonne 3 i bilag I til denne beslutning henvise til den pågældende KN-kode og indeholde nærmere oplysninger om de produkter, der skal underkastes sådan veterinærkontrol.
(7)
I henhold til beslutning 2002/349/EF skal sammensatte fødevarer, som kun indeholder en begrænset procentdel produkter af animalsk oprindelse, fortsat være underlagt de nationale regler.
(8)
For at undgå forskellige fortolkninger medlemsstaterne imellem og deraf følgende handelsforvridninger og potentielle dyresundhedsrisici bør der imidlertid nu fastsættes bestemmelser på fællesskabsplan om sammensatte produkter, der kan fritages for veterinærkontrol i henhold til direktiv 97/78/EF.
(9)
Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (6) indeholder definitioner af visse produkter. Af hensyn til sammenhængen i fællesskabslovgivningen bør der tages hensyn til disse definitioner i denne beslutning.
(10)
Der er forskelle i dyresundhedsrisikoen i forbindelse med import af forskellige typer af animalske produkter til Fællesskabet. I denne beslutning bør der således fastsættes bestemmelser om, at alle sammensatte produkter, der indeholder kødprodukter, bør underkastes veterinærkontrol, mens andre kriterier bør gælde for sammensatte produkter, der indeholder andre animalske produkter, på grundlag af behovet for at have harmoniserede regler på fællesskabsplan.
(11)
Visse sammensatte produkter behandles under fremstillingen på en måde, der reducerer de pågældende produkters potentielle dyresundhedsrisiko. Udseende, holdbarhed og fysiske karakteristika bør derfor anvendes som genkendelige særlige kendetegn for kompetente myndigheder, der skal træffe beslutning om nødvendigheden af at underkaste sammensatte produkter veterinærkontrol.
(12)
For at sikre konsekvens i veterinærkontrollen ved grænsekontrolsteder af sammensatte produkter, der føres ind i Fællesskabet, bør der ligeledes fastsættes en liste over bestemte fødevarer og sammensatte produkter, der kan fritages for veterinærkontrol i henhold til direktiv 97/78/EF.
(13)
Af hensyn til sammenhængen i fællesskabslovgivningen bør beslutning 2002/349/EF ophæves og erstattes af nærværende beslutning.
(14)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Formål
Ved denne beslutning fastsættes bestemmelser om, hvilke dyr og produkter der skal underkastes kontrol ved Fællesskabets grænsekontrolsteder i henhold til direktiv 91/496/EØF og 97/78/EF.
Artikel 2
Definitioner
I denne beslutning forstås ved:
a)
»sammensat produkt«: en fødevare til konsum, der indeholder både forarbejdede animalske produkter og vegetabilske produkter, herunder produkter, hvor forarbejdningen af primærproduktet er en integreret del af fremstillingen af det færdige produkt
b)
»kødprodukter«: produkter som defineret i punkt 7.1 i bilag I til forordning (EF) nr. 853/2004
c)
»forarbejdede produkter«: produkter som anført under punkt 7 i bilag I til forordning (EF) nr. 853/2004
d)
»mejeriprodukter«: produkter som defineret i punkt 7.2 i bilag I til forordning (EF) nr. 853/2004.
Artikel 3
Veterinærkontrol af dyr og produkter opført i bilag I
1. De dyr og produkter, der er opført på listen i bilag I til denne beslutning, underkastes veterinærkontrol ved grænsekontrolsteder i overensstemmelse med direktiv 91/496/EØF og 97/78/EF.
2. Denne beslutning anvendes, uden at dette berører den kontrol af sammensatte produkter, der er nødvendig for at sikre overholdelse af Fællesskabets folkesundhedskrav.
3. En første udvælgelse af produkter til veterinærkontrol på grundlag af den kombinerede nomenklatur i kolonne 1 i bilag I afgrænses nærmere med henvisning til den konkrete tekst eller veterinærlovgivning, der er anført i kolonne 3.
Artikel 4
Sammensatte produkter, der underkastes veterinærkontrol
Følgende sammensatte produkter underkastes veterinærkontrol:
a)
sammensatte produkter, der indeholder forarbejdede kødprodukter
b)
sammensatte produkter, hvis indhold for mindst halvdelens vedkommende består af et forarbejdet animalsk produkt, der ikke er et forarbejdet kødprodukt
c)
sammensatte produkter, der ikke indeholder forarbejdede kødprodukter, og hvis indhold for mindre end halvdelens vedkommende består af forarbejdede mejeriprodukter, såfremt de endelige produkter ikke opfylder kravene i artikel 6.
Artikel 5
Certifikater, der skal ledsage sammensatte produkter, der underkastes veterinærkontrol
Når sammensatte produkter, der indeholder forarbejdede kødprodukter, føres ind i Fællesskabet, skal de ledsages af det relevante certifikat for kødprodukter i henhold til fællesskabslovgivningen, uanset evt. indhold af et eller flere andre animalske produkter.
Når sammensatte produkter, der er omhandlet i artikel 4, litra b) og c), og som indeholder forarbejdede mejeriprodukter, føres ind i Fællesskabet, skal de ledsages af det relevante certifikat i henhold til fællesskabslovgivningen.
Når sammensatte produkter, der udelukkende indeholder forarbejdede fiskevarer eller ægprodukter af animalsk oprindelse, føres ind i Fællesskabet, skal de ledsages af det relevante certifikat i henhold til fællesskabslovgivningen eller af et handelsdokument, hvis der ikke er fastsat krav om et certifikat.
Artikel 6
Undtagelse vedrørende visse sammensatte produkter og fødevarer
1. Uanset artikel 3 underkastes følgende sammensatte produkter og fødevarer til konsum, som ikke indeholder kødprodukter, ikke veterinærkontrol:
a)
sammensatte produkter, hvis indhold for mindre end halvdelens vedkommende består af et eller flere andre forarbejdede produkter, forudsat at produkterne:
i)
er holdbare ved omgivelsestemperatur eller klart som led i fremstillingen er blevet kogt, stegt eller varmebehandlet med en komplet gennemvarmning, så alle råvarer er blevet denatureret
ii)
er tydeligt mærket som værende bestemt til konsum
iii)
er forsvarligt emballeret eller forseglet i rene beholdere
iv)
ledsages af et handelsdokument og er mærket på et officielt sprog i en medlemsstat, således at dokumentet og mærket tilsammen giver oplysninger om karakteren, mængden og antallet af pakker af det sammensatte produkt, oprindelseslandet, producenten og ingrediensen
b)
sammensatte produkter eller fødevarer, der er opført i bilag II.
2. Mejeriprodukter, der indgår i sammensatte produkter, må dog kun hidrøre fra lande, der er opført i bilag I til Kommissionens beslutning 2004/438/EF (7), og de skal være behandlet efter forskrifterne.
Artikel 7
Ophævelse
Beslutning 2002/349/EF ophæves.
Artikel 8
Anvendelse
Denne beslutning anvendes fra en måned efter offentliggørelsen i Den Europæiske Unions Tidende.
Artikel 9
Adressater
Denne beslutning er rettet medlemsstaterne.
Udfærdiget i Bruxelles, den 17. april 2007.

Labels: 3
5
6